Einar Andersen

For den tidligere Mjøndalen-spilleren Einar «Gubbe» Andersen, se Einar Andersen (Mjøndalen)

Einar «Bror» Andersen (1929–2001) var en idrettsutøver fra Drammen. Han representerte Drafn i bandy, fotball og ishockey og spilte på landslaget i både bandy og ishockey. Han tok 11 NM-titler i bandy med 23 år mellom første og siste kongepokal. Einar Andersen er kjent under kallenavnet «Bror», og i Sverige som «Brorsan».

 Bandy 
Som 17-åring spilte Andersen seg inn på førstelaget til Drafn i en tid da laget var ledende i landet. Denne plassen beholdt han i 25 år og var med på samtlige av Drafns triumfer på 1950-, 1960- og første halvdel av 1970-tallet. Han fikk med seg 11 norgesmesterskap og 400 obligatoriske kamper. Andersen la opp i 1973.

Andersen var gjennom en årrekke sentral på det norske landslaget. Under OL i Oslo i 1952, da bandy var prøvegren, scoret han det avgjørende målet da Norge slo Sverige 2–1. Dette var første gang at Norge slo Sverige i en landskamp i bandy. Andersen var også med på sølvlaget under VM i 1965 i Sovjetunionen. Til sammen fikk han 31 landskamper. Han var den første nordmann som oppnådde 25 landskamper.*

 Ishockey 
Drafns bandyspillere begynte i 1952 å spille ishockey ved siden av bandyen. «Knickers Lions» spilte seg opp fra 4. til 1. divisjon og Andersen spilte seg inn på landslaget. Han hadde gitt seg med ishockey da Drafn la ned aktiviteten i 1960.

Da Johanneshov ishockeystadion i Stockholm ble innviet i 1955 med en landskamp mellom Norge og Sverige, var det på forhånd store spekulasjoner om hvem som skulle få æren av å score det første målet. De fleste regnet med at det ville bli svenskenes toppscorer Sven Tumba. Det viste seg at det ble Einar «Bror» Andersen som scoret først. Det vakte stor oppsikt at denne prestasjonen ble utført av en norsk bandyspiller. Verdens Gang skrev følgende om hendelsen: 

 Etter karrieren 
Drafn nominerte Andersen til Egebergs ærespris, men komiteen syntes at idrettene han hadde utmerket seg i var for ensartede til at han kunne tildeles prisen.Aftenposten Morgen  –  31. januar 2001. Nekrolog Einar «Bror» Andersen Etter sine aktive år som lagspiller i fotball, bandy og ishockey, begynte «Bror» Andersen med tennis, og sikret seg en rekke norgesmesterskap i veteran-klassen. Det siste norgesmesterskapet i tennis tok han så sent som i 1998, tre år før han døde.

 Meritter 
 Norsk mester i bandy 11 ganger for Drafn, i 1950, 1951, 1954, 1956, 1959, 1960, 1961, 1964, 1971, 1972 og 1973.
 31 landskamper i bandy.
 Norges bandyforbunds bragdmerke
 33 landskamper i ishockey.
 Flere ganger norgesmester i veterantennis, single og double.

 Referanser 

Kategori:Fødsler i 1929
Kategori:Dødsfall i 2001
Kategori:Norske fotballspillere
Kategori:Norske bandyspillere
Kategori:Norske ishockeyspillere
Kategori:Fotballspillere for Ski- og Ballklubben Drafn
Kategori:Personer fra Drammen kommune